Ομελέτα φούρνου με βλίτα, ψητές ντομάτες και μανούρι
Με μια χούφτα βλίτα, 2-3 ντομάτες και λίγο μανούρι φτιάχνουμε μια ομελέτα φούρνου απ’ τις λίγες.
300 γρ. βλίτα, καθαρισμένα (καθαρό βάρος), 2 - 3 μέτριες ντομάτες ώριμες, αλλά σφικτές, 4 κουτ. σούπας ελαιόλαδο, 1 κουτ. γλυκού καστανή ζάχαρη ή 1/2 κουτ. γλυκού απλή ζάχαρη (προαιρετικά), 8 αυγά, κατά προτίμηση βιολογικά, 1/2 φλιτζ. τσαγιού γάλα, 1 κουτ. σούπας ξερός δυόσμος ή μαντζουράνα, τριμμένα, 250 γρ. μανούρι, κομματιασμένο (εναλλακτικά χρησιμοποιούμε φέτα), αλάτι, φρεσκοτριμμένο πιπέρι
Για να φτιάξουμε ομελέτα φούρνου με βλίτα, ψητές ντομάτες και μανούρι, ζεματίζουμε τα βλίτα για 2 λεπτά σε άφθονο αλατισμένο νερό που κοχλάζει. Με μια τρυπητή κουτάλα τα μεταφέρουμε σε ένα μπολ με κρύο νερό και παγάκια -ώστε να κρυώσουν και να μη χάσουν το έντονο χρώμα τους- και μετά από 5 λεπτά τα στραγγίζουμε. Τα στύβουμε με τα χέρια μας και τα χοντροκόβουμε. Προθερμαίνουμε το φούρνο στους 190° - 200° C.Κόβουμε τις ντομάτες στη μέση, αφαιρούμε τους ομφαλούς και κόβουμε κάθε κομμάτι σε λεπτές φέτες. Στρώνουμε ένα μέτριο ταψί με λαδόκολλα, τη λαδώνουμε ελαφρώς και βάζουμε μέσα τις ντομάτες, τη μία δίπλα στην άλλη, με τρόπο ώστε η κάθε φέτα να μισοκαλύπτει την προηγούμενη. Τις ραντίζουμε με το ελαιόλαδο, τις πασπαλίζουμε με τη ζάχαρη και με αλατοπίπερο και τις ψήνουμε για περίπου 10 - 15 λεπτά, ώσπου να ζαρώσουν οι ντομάτες και να καραμελώσει η ζάχαρη. Σε ένα μπολ χτυπάμε με το σύρμα τα αυγά με το γάλα.Βγάζουμε το ταψί με τις ντομάτες από το φούρνο όπως είναι με το λαδόχαρτο και χαμηλώνουμε τη θερμοκρασία στους 170° C. Απλώνουμε πάνω στις ντομάτες τα βλίτα και πασπαλίζουμε με το μυρωδικό. Περιχύνουμε με το μείγμα των αυγών και σκορπίζουμε το μανούρι. Αλατοπιπερώνουμε και συνεχίζουμε το ψήσιμο για άλλα 20 - 25 λεπτά ή έως ότου σφίξουν τα αυγά.
Αυγά,Λαχανικά,Χόρτα , Μυρωδικά